Utanvegaakstur kom í tvígang til kasta lögreglunnar í Borgarnesi og björgunarsveitarmanna í síðustu viku . Í öðru tilvikinu var um íslenska ofurhuga að ræða sem að óku inn fyrir Langavatn , þó svo að vegurinn væri þar á kafi í vatni á köflum og inn í Langavatnsdalnum innan við vatnið óku þeir síðan út í mýrarfen þar sem þeir festu bílinn . Þurftu þeir síðan að ganga langar leiðir til að komast í símasamband til að kalla eftir hjálp . Eftir miklar rigningar hafði hækkað mjög mikið í Langavatni en stífla er í ósnum til vatnsmiðlunar í Langá . Við hækkandi vatnsyfirborð fer vegurinn inn með vatninu oft á kaf á vorin . Vegna þess hversu ört hækkaði í vatninu þá gekk erfiðlega að komast að mönnunum og að endingu var brugðið á það ráð að senda bát frá björgunarsveitinn Brák eftir þeim og á honum var nánast hægt að sigla að bílnum þar sem hann sat fastur . Var mönnunum bjargað en bíllinn var skilinn eftir enda verður ekki hægt að komast að honum í bráð .